***Гуп курытым щек1уэк1а дерс:***

«Сыту дахащэ, сыту дахащэ, псэр богъэгуф1э адыгэ фащэ»

****Гъэсак1уэ: Зэмбур З.С. Январь 2020 г.

Мэкъамэ дахэ къоуэ хъыджэбз ц1ык1ухэр къофэ **«Пщащэ къафэ»**

****

**Гъэсак1уэ:** **К1уащ Бет1ал «Си льахэ»**

Сыт кьэхьугьэм Ищ1а псом нэхь дахэр-

Жи1эу хэти сэ кьызэупщ1ам,

Стынщ жэуап хэдэншэу зыми:

-Льахэрщ!

Хьэкь щырехьу ар япэм зымыщ1ам!

Сэ сльэгьуащ зыщытхьухэу –

Щ1ы пхыдзахэр,-

Дыщэ щ1экьухэм яхуэхьуар жэнэт,

Ауэ сэ узи1эщи си Льахэр,

Зым жес1энкьым зэи:

-Нахьыф1 кьызэт…

**Гъэсак1уэ:** -Сыт нобэрей махуэр, адрей махуэхэм емыщхьу, щыщ1эддзар? Сыт адыгэ мэкъамэ дахэр къыщ1еуэр? Фыкъэда1уэт.

Ц1ыхуу дунейм тетым езым я лъахэ я1эжщ. Псоми ар ф1ыуэ ялъэгъуж, щырет ар инуи, ц1ык1ууи, гугъущ жып1эну хэт ер нэхъ дахэ, хэт ер нэхъыф1,ар псоми ф1ыуэ ялъэгъури, а псом нэхъыщхьэр ар тхъумэн зэрыхуейр арщ. Дэ нобэ дытепсэлъыхъынущ ди лъахэм, ди нэмысым, ди адыгэ фащэ дахэм.

**Гъэсак1уэ:** Ц1ык1ухэ, сыт дэ дызэрыс республикэм зэреджэр?

***Сабийхэм:***Къэбэрдей-Бэлъкъар республикэ.

**Гъэсак1уэ:** Нт1э сыт хуэдэ лъэпкъ ди Къэбэрдейм щыпсэухэр?

**Сабийхэм:** Адыгэ, балъкъэр, урыс.



**Гъэсак1уэ:**  Ди Къэбэрдей Балъкъэрым апхуэдиз лъэпкъ дыщопсэу.

Дэ дыэдыгэщ. Пэжкъэ?

Ижь ижьыж лъандэрэ,ц1ык1ухэ, ди адыгэ льэпкъыр, ди хабзэр, ди фащэр, ди псэлъэжьхэр дуней псом яф1этелъыджэщ, яф1эдахэщ. Адыгэм и губзыгъагъыр, и дуней тетык1эр къыщыболъагъу ди псэльэжьхэм, и1эт кьэдывгъэщ1эжыт:

1 реб: Нэмыс здэщымы1эм,насып щы1экъым.

2 реб: Уи псалъэ гъэ1эси,уи нэмыс гъэбыдэ.

3 реб: Уи япэк1э бдза мывэм, ухуозэж.

4 реб: Лэжьыгъэм уегъэлъап1э,щхьэхынагъэм уегъэпуд.

5 реб: Гупсыси псалъэ, зыплъыхьи т1ыс.

6. реб: 1ей пщ1ауэ, ф1ым ущымыгугъу.

7. реб: Ф1ы пщ1амэ,ф1ы къыпок1уэ.

8. реб: Улажьэмэ лыжь пшхынщ, умылажьэмэ лажьэ бгъуэтынщ.

**Гъэсак1уэ:** Щыгъыным ц1ыхур егъэщ1эращ1э. акъылым егъэдахэ.

Мыри ди адыгэ псалъжьщ ,ц1ык1ухэ.

***Мэкъамэ дахэ къоуэ.***

**Гъэсак1уэ:** Ц1ык1ухэ, фыкъаплъэт мыбык1э

*Сабийхэм зыкъагъазэр абыхэм ялъагъу пщащэ дахэ адыгэ фащэ щыгьыу щысщ пы1э хидык1ыу.*

.**Гъэсак1уэ:** Ц1ык1ухэ! Феплъыт мыр, Сэтэнейщ.

-Дэнэ Сэтэней къыздик1ар *(Таурыхъым.)*

-Сыт зэреджэр таурыхъым? *(Мывэм и къуэ.)*

-Нт1э хэт Сэтэнейр? *( Сосрукъуэ и мамэщ)*

-И1эт сэлам едывгъэхыт Сатаней.

Д: Уи махуэ ф1ыуэ Сэтэней!



**Сэтэней:** Фэри фи махуэ ф1ыуэ ,ц1ык1ухэ! Фыкъеблагьэ! Сыту ф1ыт фыкъызэрык1уар.

**Гъэсак1уэ:** -Зыхуэбгьэфащар уи фащэщ жа1э, Сэтэней, сыту бостей дахэ пщыгъ. Ц1ык1ухэ, фэ фщ1эрэ ц1ыхухъухэми ц1ыхубзхэми япэм псоми ящыгьыу щыта щыгъыным зэреджэр?

**Ц1ык1ухэм:** Адыгэ фащэ.

**Сатаней:**

Пэж дыдэщ сэ нобэ сщыгъыр адыгэ фащэщ.

ЩIыр зэрыгъущэм къыхэкIкIэ, бгылъэм и хьэуа къабзэрэ псыIэгъэншэм я фIыгъэкIэ щ1ы щIагъым зыри къащымыщIу щыхъума хъуащ цIыхухъу, бзылъхугъэ, сабий, уеблэмэ, зэрыджэгу гуащэхэм я фащэхэр. Сэ согуф1э ар фэ зэрызэвгъащ1эр, фыф1эдахэу къызэрыфщтэжыр, зэрыщыфт1агъэр.

**Гъэсак1уэ:** Иджы феплъыт ц1ыхубзхэм я адыгэ фащэм. Сыт абы хыхъэхэр? Ц1ык1ухэ, и1эт къэдывгъэщ1эжыт. Адыгэ ц1ыхубз фащэм сыт хыхьэхэр?

**Сабий:** Бостей, бгъэ1улъ, гупэ1улъ, бгырыпх, 1эщхьэтхьэмпэ, пы1э, вакъэ.



**Гъэсак1уэ:** Пэж дыдэщ. Хъыджэбз дэсхэм я бгырыпххэр, щIыIухэр, нэхъ ягъэш1эращIат, дыщэпс трагъэлъадэт, мыщIэ ирагъэтIысхьэт, кIэрыщIэн зэмылIэущIыгъуэхэри хуащIт.

**Гъэсак1уэ:** Сытым къыхащ1ык1рэт фащэр ?

**Ц1ык1ухэм:** Адыгэ фащэр къыхащIыкI щэкI хужьым, дарийм, щэкI плъыжьыбзэм, данэм , шылэм, щэк1 лъап1эм, дыщэ идэкIэ щIэгъэнауэ...»,

**Гъэсак1уэ:** Ц1ык1ухэ, сытк1э ягъэщ1эращ1эрэт бостейр?

**Ц1ык1ухэм:** Бостейм и бгъухэр хадык1ырт ди адыгэ дамыгъэхэмк1эрэ –мы1эрысэ жыг къудамэ, мэл бжьакъуэ, къэк1ыгъэмхэк1эрэ, псэущхьэ лъэкъуамп1эхэмк1эрэ.

**Гъэсак1уэ:** Ар апхуэдэу щ1агъэщ1эращ1эр ди адыгэ лъэпкъым иж1 -иж1ыж лъандэрэ мэкъу мэш лэжьыгъэ ящ1эрт, былым, щ1ы зэрахьэу щытт. Ар дамыгъэхэм къыщагъэлъагъуэрт.

**Сэтэней:** Пэжщ! Алыхь-алыхь! Сыту фыгубзыгъэ защ1э.

**Гъэсак1уэ**: -Мыр сыт?

**Ц1ык1ухэм**: 1эщхьэтхьэмпэщ.

**Гъэсак1уэ**: Сэтэней ди ц1ык1ухэм ящ1э сытым дежми 1эщхьэтхьэмпэр щыф1алъхьэр. И1эт жедывгъэ1эт.

**Ц1ык1ухэм**: 1эщхьэтхьэмпэр ф1алъхьэ хьэгъуэл1ыгъуэхэм деж.



**Гъэсак1уэ:** Фыкъэда1уэт,ц1ык1ухэ ар щ1ыф1алъхьэу щытар мыращ.

Япэм ц1ыхухъур еплъ хъунутэкъым ц1ыхубзым и 1эм, абы къыхэк1ыу ц1ыхубзым и 1эр игъэпщк1ут хьэгъуэл1ыгъуэм деж, къыщыфэм и 1эм жыхэмыуэн щхьэк1э.

**Гъэсак1уэ:** хэт сигъэлъэгъун бгъэ1улъыр?

**Сабий:** Мис бгъэ1улъыр .

**Гъэсак1уэ:** Пэжщ, фыгубзыгъэщ. Сыт ц1ыхубзым я щхьэм щхьэрыгъыр?

**Ц1ык1ухэм.:** Пы1э ар хадык1ат дыщэ, дыжьын 1уданэк1э. Ар бостейм ек1уу щытт. Адыгэ дэмыгъэхэмк1э ягъэщ1эращ1эт.

**Гъэсак1уэ:** Бзылъхугъэхэм я фащэм хохьэр дыщэ пы1эри. Абы пщащэхэр дахэ щ1эхъук1т. Хъыджэбзым и дыщэ пы1э щыгур папц1эт, нысащ1эм ейр щхьэгуэт.

**Гъэсак1уэ:** Фыт1ысыт. Иджырей зэманым сытым деж шыщат1агъэр адыгэ фащэр?

**Ц1ык1ухэм:** Хьэгъуэльыгъуэм, унэишэм .

**Гъэсак1уэ:** Дэ нобэ дытепсэлъыхьащ ц1ыхубзхэм я адыгэ фащэм .Фигу ирихьа? Адрей къак1уэ дытепсэлъыхьынщ ц1ыхухъум и адыгэ фащэм.

**Зыгъэпсэхъугъуэ дакъикъэ**

**Джэду ц1ык1ур къэушащ,**

**Абы ф1ыуэ зишэщ1ащ.**

**Ик1эр задэу ирит1ащ**

**И бгыр лъагэу къыдишащ**

**Къэушами жейбэщхъуэнэщ**

**И нэ ц1ык1ухэр зэтеп1ащ.**

**И жей бащхъуэр трихуну**

**Зитхьэщ1ыну къэт1ысащ**

**Дэ1эбейри напэ ц1ык1ур**

**Къабзэ дыдэу итхьэщ1ащ.**

****

**Гъэсак1уэ:**  Ди адыгэ фащэм, ди хабзэм, ди бзэ дахэм теухуауэ усэ къытхуеджэнщ ди ц1ык1ухэр. Девгъэда1уэт.

1.Адыгэбзэу си лъэпкьыбзэ,

Нэми псэми упызощ1,

Псынэу си гур уэ пхуэкъабзэщ,

Уи зы налъэ хремыщ1.

**2.**Сэ хуэздащ си гуащэм фащэ

Пщащэм хуэдэу ар дахащэщ

Тхыпхъэ дахэри хэслъхьащ

Щ1ы1у ц1у ц1ык1ухэри издащ.

****

**Сэтэней:** Ц1ык1ухэ, сыту ф1ыт, сэри мы си унэм щ1элъхэр сыухакъым гъэщ1эрэщ1эн , фыкъыздэ1эпыкъу. Пы1э, бгъэ1улъ,1эщхъэтхьэмпэхэр гъэщ1эрэщ1эн хуейщ. Дыщэ пы1э, дыщэ 1уданэк1э хэдык1ауэ бгъэ1улъ,1эщхъэтхьэмпэ схуэф1щ1.Хъункъэ, ц1ык1ухэ.

**Гъэсак1уэ:** Абы щхьэк1э гупит1у зыдгуэшынщ.

**Япэ гупым** мыбдеж фыт1ыс, 1эщхьэтхьэмпэр вгъэщ1эращ1э, адыгэ дамыгъэ тетым дыщэ 1уданэк1э тевгъапщ1эн хуейщ, 1эщхьэтхьэмпэр дыщэ 1уданэк1э хэдык1а хъун щхьэк1э **.**

**Ет1уанэ гупыр** мы столым фыщылэжьэнущ, Сэтэней зыхунэмыса пы1эм мыщ1э ц1ык1у куэду к1эрывгъапщ1э,дыщэ пы1э хъун щхьэк1э.

**Ещанэ гупыр** мы столым фыщылэжьэнущ, Сэтэней зыхунэмыса бгъэ1улъым мыщ1э ц1ык1у куэду к1эрывгъапщ1э.

Адыгэ макъамэ къоуэ, сабийхэр мэлажьэ.

**Сатаней.** –Мис иджы си адыгэ фащэр дахэ дыдэ хъуащ. Фыпсэу,ц1ык1ухэ.

**К1эухыр:** ****

**Гъэсак1уэ:** Фигу ирихьа нобэрей ди махуэр, ц1ык1ухэ? Дэ нобэ дытепсэлъыхьащ ди адыгэ лъахэм, лъэпкъым , зэдгъэщ1ащ ди адыгэ фащэм теухуау куэд, абы тращ1ыхь дамыгъэхэр зи1ысым, дыдэ1эпыкъуащ Сатаней и фащэр дгъэщ1эрэщ1эным.

**Гъэсак1уэ:** Адыгэ фащэм 1эпкълъэпкъым и дахагъ псори къыщ1игъэщт. Пщащэм и зыхуэпэк1эм и нэмысыр, и хьэл – щэныр къигъэлъэгъуэн хуейуэ ялъытэт адыгэхэм, хъумэн хуейщ ди адыгэ фащэр, ди хабзэр, ди бзэ дахэр.

**Сэтэней.** – Сэ сыхуейщ ди адыгэ шхыныгъуэхэм щыщ фэзгъэшхыну ц1ык1ухэ, мэт зы1увгъахуэт. Яхуегуэшри щ1ок1ыж.





